text: Oversvømmelser gav trafikale problemer
  31 juli 2019 kl. 15.31
  Kraftigt regnskyl lukkede onsdag eftermiddag flere gader og veje i Fredericia. Mange steder i Syd- og Sønderjylland har fået store nedbørsmængder, oplyser DMI.
  Du kan ikke komme alle vegne rundt i Fredericia. Skybrud får kloakdæksler til at skyde op, og flere veje er derfor lukket af i byen. Det oplyser Trekantområdets Brandvæsen.
  Operationschef Jan Møller oplyser, at vejvæsenet kører rundt og spærrer veje af. Den seneste er Vestre Ringvej.
  Fredericia Kommune oplyser på deres facebookside, at det blandt andet drejer sig om Lunddalsvej, Snoghøj Landevej, Kystvejen, Indre Ringvej, Oldenborggade og Søndermarksvej.
  Vær derfor ekstra forsigtig, når du færdes  i trafikken.
  Det råd gælder stadig væk, men vandet forsvandt forholdsvis hurtigt. Der har været en del uheld, hvor mange ved politiet ikke, for de er blevet klaret af de involverede uden politiets indblanding, og der er ikke kommet nogen til skade, oplyser politiet.
  DMI oplyser onsdag aften, at der lokalt er faldet store mængder nedbør i det meste af TV SYDS område.
  
  
  
  